આ બનાવ અંગે જાણવા મળતી વિગતો અનુસાર જામનગરની દ્વારકેશ સોસાયટીમાં રહેતા અને ક્રિષ્ના ઓઇલ મીલમાં નોકરી કરતા સંદીપ કાનજીભાઇ કાનજીયાના દિકરા દક્ષ (ઉ.વ.સાડા ત્રણ)ને બિમારીની સારવાર માટે જી.જી. હોસ્પિટલમાં દાખલ કરાયા બાદ ગત રાત્રિનાં એમઆરઆઇ કરવા માટે તેને એનેસ્થેશીયા અપાયા બાદ ભાનમાં ન આવતા પરિવારજનો મુશ્કેલીમાં મુકાયા હતા અને સારવાર માટે દક્ષને ઇમરજન્સી વોર્ડમાં ખસેડાયો હતો. ડોકટરોની દક્ષને બાટલા ચડાવવાની સુચના છતાં ચાર કલાક સુધી હોસ્પિટલનાં તંત્રએ બાટલા ન ચડાવતા અને સારવાર ન કરતા દક્ષનું મોત થયું હતું. સંદીપભાઇએ એમ પણ જણાવ્યું હતું કે અમારો પરિવાર હોસ્પિટલમાં સતત હાજર હતો અને બાટલા હોસ્પિટલમાં ન હોય તો બહારથી લઇ આવવાની તૈયારી આરંભી હતી. તેમ છતાં હોસ્પિટલના સતાધિશોએ કોઇ કાર્યવાહી ન કરતા અંતે બાળકનું મૃત્યુ નીપજયું હતું.